جمهور باشقانی رجب طیب اردوغان بیرلشمیش میللتلر تشکیلاتی‌نین تهلوکه‌سیزلیک شوراسینا تقدیم ائدیلن قودس ایله باغلی قطعنامه‌نی ایندی ایسه عمومی ایجلاسین گوندمینه گتیره‌جک‌لرینی سؤیله‌دی.
اردوغان آنکارادا رسمی سفرده اولان جیبوتی پرزیدنتی عمر غیلله ایله تکبتک و هئیت‌لر آراسیندا باش توتان گؤروش‌لردن سونرا بیرگه مطبوعات کنفرانسی تشکیل ائتدی.
اردوغان 1977-جی ایلده موستقیل‌لیگینه قوووشان جیبوتی‌نین بو ایل موستقیل‌لیگی‌نین 40-جی ایلدؤنومونو قئید ائتدیگینی، حؤرمت‌لی پرزیدنتین نزدینده بوتون جیبوتی‌لی قارداش‌لاری تبریک ائتدیگینی بیلدیردی.
جمهور باشقانی جیبوتی پرزیدنتی غیلله-نین هر زامان تورکیه‌نین یانیندا اولدوغونو، 15 ژوئیه خاین چئوریلیش جهدین‌دن درحال سونرا اؤلکه‌میزه دستکینی، میللیتیمیزله هم رای‌لیگینی آچیق شکیلده اورتایا قویدوغونو، بونا گؤره باشدا حؤرمت‌لی پرزیدنت اولماقلا بوتون جیبوتی خالقینا تشککور ائتدیگینی دئدی.
ایسلام عالمی‌نین بیرلیگینه، برابرلیگینه و همری‌لیگینه ان چوخ احتیاج حیس ائدیلدیگی گون‌لردن کئچیلدیگینی وورغولایان اردوغان "بو دؤنمده ایسلام اؤلکه‌لری‌نین آرا‌لارین‌داکی یاپای (مصنوعی) پروبلئم‌لری بیر طرفه قویوب بیرلیک اولما‌لاری، امکداش‌لیق ائتمه‌لری واجیب‌دیر. حؤرمت‌لی پرزیدنت غبلله‌نین بو سفری ایسلام اؤلکه‌لری آراسین‌داکی هم رای لیگین گوجلندیریلمه‌سی باخیمین‌دان اهمیت‌لی‌دیر" دئدی.
ایستانبولدا کئچیریلن ایسلام امکداش‌لیق تشکیلاتی‌نین فوق العاده ییغینجاغیندا جیبوتی‌نین ده باش ناظیر سویه‌سینده قاتیلدیغینی خاطیرلا‌دان اردوغان بیلدیردی کی، قودسه صاحیب چیخدیقلاری اوچون اوزلرینه آیریجا تشککور ائدیرم.
ایستانبولدا هر باخیم‌دان چوخ اوغورلو بیر توپلانتی کئچیریلدی. قودسون مقدس‌ ‌لیگی‌نین و تاریخی ایستاتوسونون قورونماسی نقطه‌سینده حساس قرارلار قبول ائتدیک. معلوم اولدوغو کیمی مسئله بمت-ده موذاکیره‌یه چیخاریلدی.
قودسون تاریخی ایستاتوسونو دییشه‌جک بو تهلوکه‌لی آدیمین قارشی‌سی‌نین آلینماسی مقصدیله بمت تهلوکه‌سیزلیک شوراسینا تقدیم ائدیلن قطعنامه‌یه تأسف کی، امریکا وتو قویدو. قرار لاییحه‌سینی دیگر 14 عضو اؤلکه‌نین دستکلمه‌سی، اؤنملی و معنا‌لی‌دیر. ایندی همین لایحه‌نی بیرلشمیش میللتلر تشکیلاتی‌نین عمومی ایجلاسی‌نین گوندمینه چیخاراجاغیق. اولوسلار آراسی ایجتیمایتین عمومی ایجلاسدا عدالت، حاق و باریش دان طرف گوج‌لو موضع اورتایا قویاجاغینا اینانیرام. بیر داها بمت عضوو بوتون اؤلکه‌لری قودسون تاریخی ایستاتوسونا ییه دورماغا دعوت ائدیرم. تورکیه اولا‌راق بو مسئله‌نی سونونا قدر تعقیب ائدجییک.
